《湘江晚泊简孟原佥宪》
明代·蓝智

山秋衡霍空，江晚潇湘净。烟景澹苍屏，芙蓉肃明镜。

澄波木叶下，落日馀霞映。仰聆幽鸟喧，俯觌文鳞泳。

碧石榜轻舟，苍苔踏微径。林昏出樵火，寺远来僧磬。

景晏伤旅怀，地幽慊愚性。迹惭箕颍高，身际唐虞圣。

三秋持使节，万里奉王命。恩沾雨露深，志仗风霜劲。

敢辞道路遥，况接才华盛。静夜发商歌，剑光南斗并。

作者简介：元明间福建崇安人，字明之，一作性之。蓝仁弟。元末与兄往武夷师从杜本，绝意科举，一心为诗。明洪武十年以荐授广西按察司佥事，以清廉仁惠著称。其诗清新婉约，与兄齐名。有《蓝涧集》。